Šuoliai į vandenį Makabi sporto centre Vilniuje.
**Makabi** (hebr. ‏מכבי‏‎) – Lietuvos žydų sporto klubas, įkurtas 1920 m. spalio 19 d. Kaune kaip gimnastikos ir sporto sąjunga „Makabi", nuo 1923 m. kovo 17 d. Lietuvos žydų gimnastikos ir sporto sąjunga „Makabi". 1940 m. veikla sustabdyta, per Antrąjį pasaulinį karą daug žydų sportininkų žuvo. Atkurtas 1989 m. Vilniuje.

Istorija
--------

„Makabi" – pasaulinė žydų kūno kultūros draugija, įkurta 1895 m. Turkijoje. Pavadinimas kilo iš žydų tautos istorinės atminties – nacionalinis didvyris Judas Makabėjus vadovavo pergalingam judėjų sukilimui prieš pavergėjus graikus. „Makabi" buvo finansiškai turtingiausia ir daugiausia narių ir klubų turėjusi visų tautinių mažumų sporto organizacija, kuri nemažai pasitarnavo ir Lietuvos sportui. Be šio klubo, Kaune ir Klaipėdoje veikė „Bar Kochba". Kaune jis atskilo nuo „Makabi", vėliau vėl įsiliejo į jį. Klaipėdoje „Bar Kochba" veikė nepriklausomai nuo Kauno. 

Be šių klubų Lietuvoje veikė ir „Žydų atletikos klubas" (ŽAK), įsteigtas 1926 m. Kaune ir Šiauliuose, 1927 m. už priešvalstybinę veiklą uždarytas. Įkurti „Makabi" sporto klubo Šiaulių skyrių ir organizuotam sporto Sąjūdžiui Šiauliuose impulsą davė 1921 m. birželio 23 d. S. Šapyro ir M. Šico, miesto viceburmistro S. Petuchausko, gydytojo A. Varblunsko entuziazmas ir meilė sportui. Šiaulių pramonininkas Chaimas Frenkelis įkūrė sporto klubą, paskyrė 2 ha žemės sklypą sporto aikštelėms įrengti. Taip pat įsteigė įvairias taures ir prizus, dažnai rengė įvairius sporto vakarus. Kauno tabako fabriko savininkas Chaimas Zivas taip pat steigdavo prizus sporto varžyboms. 

1926 m. Lietuvoje jau buvo 83 „Makabi" skyriai, kurie vienijo 4000 narių. Lietuvos sportininkai dalyvavo I (1932 m.), II (1935 m.) Makabi žaidynėse.

1989 m. liepą Lietuvos „Makabi" dalyvavo XII-oje pasaulinėje Makabiadoje ir buvo pirmieji Tarptautinio olimpinio komiteto pripažintose varžybose dalyvavę su Lietuvos trispalve po Sovietų Sąjungos okupacijos.

Žymiausi klubai
---------------

* Makabi Kaunas – 1931 m. Lietuvos futbolo II lygos čempionas
* FK Makabi Šiauliai – 1930 m. futbolo čempionato trečia vieta

Sportininkai
------------

Geriausių rezultatų pasiekė Isakas Anolikas (1903–1943 m.) (dviračių sportas), Lietuvos olimpinės rinktinės sudėtyje dalyvavęs 1924 m. Paryžiaus ir 1928 m. Amsterdamo olimpinėse žaidynėse (distancijos dėl dviračio gedimo nebaigė). 1926 m. Lietuvos čempionate 70 km komandinėse lenktynėse „Makabi" komanda (T. Murnikas, I. Anolikas, M. Landmanas) iškovojo I vietą (2 val. 38 min.32,0 sek.), o 10 km. lenktynėse pavieniu startu I. Anolikas iškovojo I vietą (17.55,0).

Naujos tuo laiku sporto šakos – stalo teniso pirmaisiais čempionais 1927 m. kovo 12-13 d. tapo makabininkai O. Gurvičiūtė ir J. Šimensas. 1933 m. O. Gurvičiūtė tapo tarptautinio makabiados turnyro nugalėtoja. 1929 m. Budapešte (Vengrija) Lietuvos stalo teniso rinktinė – A. Lifšicas, A. Armonas, broliai Chaimas ir Josifas Šimensai – debiutavo pasaulio pirmenybėse. Deja, pralaimėjusi visus susitikimus Lietuvos rinktinė liko paskutinė. Nepasisekė ir 1930 m. Berlyne vykusiose pasaulio pirmenybėse. Sėkmingesnis buvo 1931 m. pasaulio čempionatas Budapešte (Vengrija): Lietuvos atstovai – M. Glikmanas, S. Vikindas, Ch. Šimensas – 5:4 įveikė Italijos rinktinę ir iš 11-os komandų užėmė 10–ą vietą. 1932 m. pasaulio čempionate Prahoje Lietuvos rinktinei atstovavo Vladas Dzindziliauskas, M. Glikmanas, J. Remeikis ir Ch. Šimensas tarp 10-ies komandų užėmė 9-ąją vietą. Tais pačiais metais Lietuvos rinktinės sudėtyje žaidė Z. Beišteinas, M. Nomensas, O. Gurvičaitė ir J. Lifčicaitė. 1933 m. O. Gurvičaitė tapo ir Makabiados tarptautinio stalo teniso turnyro Prahoje nugalėtoja. 1938 m. kovo 26–27 d. Baltijos šalių turnyre Lietuvos rinktinės narys Chaimas Duškesas 4 valandas trukusiose varžybose įveikė varžovą iš Latvijos A. Ošinį, jis bei komandos nariai Vilius Variakojis ir Eugenijus Nikolskis tapo čempionais. 1939 m. kovo 6-12 d. Kaire vykusiose pasaulio stalo teniso pirmenybėse sėkmingai žaidė Lietuvos vyrų rinktinė – Chaimas Duškesas, Vladas Dzindziliauskas, Eugenijus Nikolskis ir Vilius Variakojis, kurie iškovojo 4-ąją vietą tarp vienuolikos komandų. Vykdami į pirmenybes stalo tenisininkai Tel Avive dar sužaidė draugiškas krepšinio rungtynes su vietos „Makabi" komanda ir ją nugalėjo 44:39.

1926-1927 m. Lietuvos bokso pirmenybių 61,2 kg svorio čempionas – N. Vaineris. 1927 m. „Makabi" boksininkų komanda užėmė antrą vietą. 1935 m. 72,6 kg kategorijos Lietuvos čempionu tapo D. Birgeris. 1934-1940 m. boksininkas J. Jolkas (66,7 kg) tris kartus iškovojo pirmąsias vietas ir du kartus – antrąsias. Kartu su D. Birgeriu jis gynė Lietuvos garbę tarptautinėse varžybose.

Ne kartą Lietuvos rinktinės garbę gynė „Makabi" futbolininkai J. Lifšicas, L. Gelermanas, S. Buršteinas, N. Blatas, bėgikai M. Libermanas, M. Peisas ir kiti. Svarus žydų sportininkų indėlis į šachmatų plėtrą Lietuvoje. Gerai žinomi šachmatininkų vardai: Leonardas Abramavičius, Zelikas Kolodnas, Aleksandras Machtas, Matafija Šeinbergas. Ir tarpukariu, ir po karo Lietuvoje vienas garsiausių buvo Isakas Vistaneckis.

Veikla
------

2008 m. Makabi sudarė 2 skyriai Kaune ir Šiauliuose bei 6 sekcijos Vilniuje: futbolas, šachmatai, plaukimas, badmintonas, stalo tenisas, lauko tenisas. Klubas vienijo 300 narių. 

„Makabi" sportininkai dalyvauja makabiadose ir Europos „Makabi" žaidynėse. Atkūrus „Makabi" Lietuvos sportininkai dalyvavo XIII (1989 m.), XIV (1993 m.), XV (1997 m.), XVI (2001 m.), XVII (2005 m. XVIII (2009 m.) makabiadose. Nuo 1989 m. iškovoti 1 sidabro (imtynininkas G. Chažineris 1989 m.) ir 3 bronzos (šachmatininkai Eduardas Rozentalis 1989 m. Jurijus Šidlovskis 1993 m. imtynininkas Eduardas Fainšteinas medaliai 1993 m. 4 aukso ir 1 sidabro medaliai plaukike Ela Pavinskienė- 2009 m.).

Pirmininkas Semionas Finkelšteinas – nuo 1989 m.

Generalinė sekretorė Ela Pavinskienė nuo 2007 m.

Šaltiniai
---------

1. ↑  „Prieš 25 metus „Makabi" atletai pirmieji iškėlė trispalvę". lrytas.lt. 2014-01-08. Suarchyvuotas originalas 2014-01-09. Nuoroda tikrinta 2014-01-09.
2. ↑  Steponas Gečas, Arvydas Jakštas. Litvakų dalyvavimas Lietuvos sporto sąjūdyje. Archyvuota kopija 2012-02-12 iš Wayback Machine projekto.
3. ↑  BALTIJOS ŠALIŲ MAKABIADA. Lietuvos Jeruzalė" 2008[neveikianti nuoroda]
4. ↑  *Makabi*. Visuotinė lietuvių enciklopedija, T. XIV (Magdalena-México). – Vilnius: Mokslo ir enciklopedijų leidybos institutas, 2008. 73 psl.

Papildomam skaitymui
--------------------

* Vytautas Žeimantas. Lietuvos sporto klubas "Makabi" 1916-2016. - Vilnius. - Trys žvaigždutės, 2015, 168 p. - iliustr.- ISBN 978-609-431-072-0